# Pardon ar Goz-Yeodet

| ◄ Blavez mad | Pardon ar Goz-Yeodet | Hunvredigez ► |
* Ma fenn a oa pounar ha ma spered tenval,
* Ma-unan war ma roc’h ’oan chomet da sonjal…
* Dirak ma daoulagad e tremene founus,
* Ma bugaleaj aour, ma amzer evurus !
* Gwelet o ren du-hont eur vro kwitaet pell zo,
* Evel eun dra dec’het ha na deu ken en dro…
* … A greiz-holl, o sonjal er vro dudius-se…
* — O glac’har… Poan-galon ! An drived sul a vae !
* An drived sul a vae… Pardon ar Goz-Yeodet !
* Oh ! pardon binniget… Siouaz, n’az kwelin ket…
* Perag ’ta, ma Doue, chom hualet aman,
* Pa garan eur vro all gwelloc’h evit houman ?
* Perak chom da vervel ebarz bro ar c’hoajou,
* Pegwir e karan well ar môr hag e oachou,
* Oh ! perag n’am eus ket diou-eskell gwennili,
* Evit mont d’ho pardon, hirie Gwerc’hez Vari ?
* Evit mont d’ho kwelet d’ar vro meurbed karet,
* Elec’h ’man ho chapel, Itron ar Goz-Yeodet ?
* Burzud ! buhan e kerz an avel,
* Mont a ran a-dreuz d’ar c’houmoul,
* Dindan-on mene ha tour uhel,
* Traouien, keriaden ha ti-zoul,
* A dremen evel luc’hedennou…
* A boan gwelet, kerkent kollet !
* Nijal a ran war ar gwabrennou,
* O Gwerchez, ech an d’ar Yeodet !
* Setu Ploulec’h… Aman Kerninon,
* Poul-Ankou, ar vilin-avel,
* Breman e klevan sklintin o son
* Mouezig ken drant kloc’h ar chapel ;
* Biskoaz ken kaer-all — red eo laret —
* N’am eus klevet moueziou kleier,
* Gant mouez ar c’hloc’h ez on frealzet,
* Ma spered a zo dibreder !
* Doue ! Ar môr braz, frank ha divent,
* O sailhat en bae Lanhuon…
* O môr ! da welet ran evelkent,
* Pebez dudi vit ma c’halon !
* Setu ar Yeodet ! oh ! nag a dud,
* O vont hag o tont hep paouez,
* Bihan ha braz, holl a reont brud,
* Holl ez int leun a levenez…
* Mont a reont war-zu ar chapel,
* Ha me d’o heuilh ive d’am zro…
* Hola ! arri eo tudou Servel,
* Ha Lanhuoniz, en bago ;
* O moueziou a deu beteg aman ;
* Bezant o deus evurusted :
* Skanv mad e savont war-lê breman,
* Ar yaouankiz a nij bepred !
* Boutet, divoutet vel eur glaouer,
* Troet aman, douget aze ;
* N’an eus en dro d’in nemed traou gaer,
* Siouaz ! n’hallan sellet oute…
* Trouz ha safar ! Ar vugaligou.
* Darn o ouela, darn o c’hoarzin,
* Gante zonerez ha c’houitellou,
* A vouzar ma diskouarn paour d’in !
* Petra a neve ? Ar c’hloc’h o son
* A zav e vouez sklintin ha drant…
* Arri ez eo ar prozesion,
* Gwelet a ran ar Groaz arc’hant ;
* Oh ! nag eo kaer ! Pebez plijadur.
* Da welet en dro d’ar chapel ;
* Eur prozesion eo, a dra zur
* Bravan tra zo en Breiz-Izel !
* Banniel Sant-Per, warlec’h ar c’hroaziou,
* Douget gant potred galloudus,
* A dro hag a zistro e blegiou
* Dindan an avel-vôr nerzus…
* — Mad eo d’ac’h, potred, ma ’z eo krenv c’hoaz
* Hag ho tiouc’har, hag ho tiouvrec’h,
* Rak, me gred, pa dostafet d’ar Groaz
* An avel a roïo d’ac’h bec’h !
* Ar merc’hed gwisket eus ar bravan,
* Leun a yec’hed hag a c’hened,
* O tougen an Itron-Varia,
* A deu ive vel gwerc’hezed ;
* Evel ar botred o deus d’ober
* Evit derc’hel ar bannielo,
* O stourm ouz an avel emaint taêr…
* Oh ! ar merc’hed zo divalo !
* Setu al lestr braz, douget uhel,
* War diouskoa ar vartoloded :
* Ar re-man ez eo a Vreiz-Izel,
* Ar gwellan eus ar Vretoned ?
* O fe birvidik, o nerz-kalon
* Ar gwad ter a zo en o c’hreiz,
* A viro bepred ouz ar Zaozon
* Da zont da walla hon bro Breiz !
* War diou rengenn ar vugaligou,
* Eledigou koant, evurus,
* A gan drant d’ar Werc’hez kantikou,
* Gant moueziou brao ha dudius ;
* O c’han kaer gant flammou an tantad,
* En kichen ar Groaz o tevi,
* A zo d’an ine eur bleun c’houez vad,
* Karget a zouster hag a spi…
* Warlerc’h an tantad e teu neuze
* Ar prozesion d’ar chapel,
* Peb tra ’dizro en urz adarre
* En despet da nerz an avel ;
* Kaerat tol-lagad ! Vel evned-môr,
* Dispak gante o diou-eskell,
* Pe eul lestr gant e oueliou digor,
* Eo ar bannielou eus a bell.....
* Achu ez eo goueliou an Iliz,
* — En hon Bro bepred da gentan, —
* Krigi ra pardon ar yaouankiz,
* Nag int seder dre ar vro-man !
* Ar merc’hed yaouank hag ar botred,
* Kazel-ouz-kazel o vale,
* Laouen o c’halon hag o spered,
* A zo evel bleuennou-mae…
* Etreze komzou karantezus,
* Zellou birvidik ha tener,
* Vel eostigou ez int evurus,
* Dinec’h, dizoursi ha seder ;
* Ar yaouankiz, ô kaeran tensor !
* Pa ve ganti gened, furnez ;
* Madou an douar, madou ar mor
* N’o deus ket he zalvoudegez !
* Tostâd ra d’an noz ; war ar môr dôn
* E tiskenn an heol entanet,
* An holl zo tec’het eus ar pardon,
* Ma-unan ec’h on er Yeodet…
* Buhan d’ar chapel ; araok kwitâd
* Eur beden d’ar Werc’hez santel :
* — « Itron-ar-Yeodet, klevet ervad,
* » Diwallit bepred ho pugel ! »
* Ma Doue !… Petra zo ?… Setu me dihunet,
* Ha diwar ma garrek war an douar ruilhet…
* Oh ! nag ez eo c’houero bue ar paourkez den,
* Netra ’med eun hunvre ma fardon na oa ken !
* Siouaz, red eo kredi pa gomz ar wirione.....
* Bet ez on er Yeodet enpad ma c’housk-kreiste ;
* En avel eo nijet ma hunvre alaouret,
* Gantan ez eo tec’het pardon ar Goz-Yeodet !
* Kâvet ’m oa ma frankiz ha kollet ma hual,
* Aman on adarre ma-unan o sonjal…
* Bet am eus plijadur, kalz a evurusted :
* Vad e ra d’eur c’hlanvour eur pennadig yec’hed !
* Hunvre kaer ha dispar… O pardon binniget,
* Bepred me da garo, da veulo… O Yeodet ! ! !